Source: http://www.bihon.ro/csm-oradea-si-a-reluat-antrenamentele/news-20100104-10385582
Timestamp: 2019-12-06 00:29:56+00:00

Document:
CSM Oradea şi-a reluat antrenamentele - BIHON
CSM Oradea şi-a reluat antrenamentele
4. ianuarie 2010 09:40
Lázár László (la minge) şi-a prelungit contractul cu CSM Oradea
Baschetbaliştii orădeni şi-au început luni pregătirile în vederea reluării campionatului.
Lotul divizionarei A de baschet masculin CSM Oradea se antrenează pentru sezonul care bate la uşă. Startul returului se va da sâmbătă, 16 ianuarie, dar orădenii vor începe mai repede meciurile oficiale, urmând să dispute marţi, 12 ianuarie, partida-restanţă din deplasare cu Elba Timişoara, contând pentru etapa a XV-a (ultima din tur).
Antrenorii Cristian Achim şi Veres Attila au la dispoziţie întregul lot de jucători, mai puţin americanul Tyron Mitchell, care se va alătura noilor săi coechipieri la data de 8 ianuarie. Cei patru jucători sârbi din lot, Mandic, Maric, Martinovic şi Gnjato, au revenit duminică la Oradea. În afara lui Mitchell, transferat la CS Municipal la finele lunii decembrie, mai există o noutate în lot. Este vorba de Rareş Paşca, jucător care se pregăteşte împreună cu jucătorii orădeni. În vârstă de 24 de ani, el provine de la SCM U Craiova şi urmează să fie legitimat cât de curând. „Paşca evoluează pe posturile trei şi patru, adică extremă sau al doilea pivot. Are 1,96 metri înălţime şi sperăm să contribuie la întărirea potenţialului echipei. El şi-a reziliat verbal contractul cu Craiova, sperăm să nu existe niciun fel de alte probleme. După rezolvarea acestor lucruri, el va semna un contract cu noi pentru o perioadă de un an şi jumătate”, ne-a declarat managerul secţiei de baschet masculin a CSM Oradea, Şerban Sere.
Lázár László, unul dintre cei mai vechi componenţi ai formaţiei orădene, şi-a prelungit recent contractul cu CS Municipal, pentru alţi trei ani. CSM Oradea va susţine sâmbătă o partidă de verificare în compania echipei U Mobitelco Cluj-Napoca. Meciul va avea loc la Arena „Antonio Alexe”, cu începere de la ora 16.
Taguri: baschet masculin, csm oradea, divizia A, elba timisoara, meciuri, retur, sezon

References: CSM 
 CSM 
 CSM 
 CSM 
 CSM 
 csm